Hoof van onderwysdepartement krimineel aangekla(Argieffoto: Pixabay.com) Die DA het ŉ kriminele klag teen die departement van onderwys in die Oos-Kaap, asook teen die hoof van die departement, Themba Kojana, gelê. Die klag hou verband met ŉ kontrak ter waarde van R160 miljoen wat dié departement met Sizwe Africa IT Group aangegaan het om die departement van ŉ aanlyn onderrigplatform en tablette vir gr. 12-leerders te voorsien. Volgens Yusuf Cassim, die DA se provinsiale woordvoerder vir onderwys, is die kontrak toegeken sonder dat die behoorlike tenderproses gevolg is. Die LUR vir onderwys in die Wes-Kaap het glo aanvanklik ook geweier om vrae oor die kontrak te beantwoord tydens ŉ portefeuljekomiteevergadering oor onderwys. Sizwe Africa IT Group behoort aan die omstrede sakeman dr. Iqbal Survé. Daar word lank al gespekuleer oor dié sakeman se bande met die ANC. Die ooreenkoms is glo bespoedig onder die voorwendsel dat dit deel vorm van maatreëls wat getref moet word vir skole te midde van die Covid-19-pandemie. “Dit het egter intussen aan die lig gekom dat die gr. 12’s eers die tablette sal kan gebruik nadat hulle teruggegaan het skool toe. Dit bied dus geen tussentydse verligting nie,” sê Cassim. Dr. Iqbal Survé, die voorsitter van Sekunjalo Investment Holdings en Independent Media. Foto: Ayanda Ndamane /ANA. Cassim sê wat veral kommerwekkend is, is dat R123 miljoen van die R160 miljoen geoormerk is vir die aankoop van 55 000 tablette vir matrikulante, teen ŉ koste van R2 250 per tablet. “ŉ Vinnige internetsoektog dui daarop dat tablette aansienlik goedkoper aangekoop kan word, vir tussen R1 200 en R1 500 per tablet. Tog kies die departement om die Sizwe Africa IT Group R1 000 meer per tablet te betaal.” Daarom, sê Cassim, moet die saak so gou moontlik deur ŉ hof aangehoor word. “Indien die kontrak nie voldoen aan die wetlike vereistes nie, is die kontrak ongeldig en kan dit nie toegelaat word om staande te bly nie.” Die DA gaan intussen aan die provinsiale tesourie skryf en versoek dat die kontrak voorlopig op ys geplaas word.